Immanuel Kant
Immanuel Kant [imm'aanuel kant] (22. aprill 1724 Königsberg – 12. veebruar 1804 Königsberg) oli saksa filosoof. Kanti küps filosoofiline õpetus põhineb transtsendentaalsel idealismil, mis eristab looduslikku, vaadeldavat maailma, mida me saame kogeda, ja ülemeelelisi esemeid (nagu Jumal ja hing), mida me kogeda ei saa. Tunnetada saame ainult looduslikku maailma, mistõttu me ei saa vastust teoreetilistele metafüüsilistele küsimustele ülemeeleliste esemete kohta. Kanti eetika keskmes on kategooriline imperatiiv, mille järgi teiste inimsust tuleb alati austada ning tuleb tegutseda reeglite järgi, mida kõik saaksid järgida. Moraaliseadus on mõistustõde ning kehtib seetõttu kõikide mõistusega olendite kohta. Kanti eetika nõuab usku vabasse tahtesse, (õiglasesse) Jumalasse ja hinge surematusse. Neid ei saa tunnetada, kuid moraaliseaduse üle mõtlemine teeb sellise usu mõistuspäraseks.